
Propunere de

DECIZIE A CONSILIULUI

de stabilire a poziției care urmează să fie adoptată, în numele Uniunii Europene, în cadrul Comitetului pentru ajutor alimentar cu privire la prelungirea Convenției privind ajutorul alimentar din 1999

(prezentată de Comisie)

EXPUNERE DE MOTIVE

1. CONTEXTUL PROPUNERII

Convenția privind ajutorul alimentar din 1999 (Food Aid Convention - FAC) a fost încheiată de către Comunitate prin Decizia 2000/421/CE a Consiliului. Convenția rămâne în vigoare până la 30 iunie 2010, ca urmare a prelungirii ulterioare adoptată prin decizia Comitetului pentru ajutor alimentar cu ocazia celei de-a 100-a sesiuni, la 5 iunie 2009.

Convenția privind ajutorul alimentar din 1999, precum și Convenția privind comerțul cu cereale (GTC) din 1995, reprezintă două părți ale Acordului internațional privind cerealele din 1995. Convenția privind comerțul cu cereale din 1995 a fost prelungită până la 30 iunie 2011, ceea ce permite în mod oficial ca și Convenția privind ajutorul umanitar să fie prelungită până la 30 iunie 2011. 

FAC, lansată în 1960, a fost instituită drept un instrument de externalizare coordonată și acceptabilă a excedentului de produse agricole dinspre țările dezvoltate către țările în curs de dezvoltare aflate în dificultate. În prezent se pare că există un amplu consens între membrii FAC cu privire la faptul că, în forma sa actuală, convenția nu mai corespunde cerințelor și practicilor actuale în domeniul asistenței alimentare. Cu toate acestea, renegocierile formale ale FAC au fost amânate, inițial pentru a se ține seama de rezultatele negocierilor din cadrul Agendei de dezvoltare Doha a OMC, aflată în derulare. Din cauza perioadei mari de timp care s-a scurs de la ultima renegociere a FAC, precum și din cauza faptului că nu se poate prevedea orizontul de timp în care vor fi încheiate aceste negocieri, membrii FAC reuniți la cea de a 100-a sesiune a Comitetului pentru ajutor alimentar din 5 iunie 2009 au convenit că nu era necesar să se aștepte finalizarea discuțiilor OMC înainte de a fi demarată o activitate intensă pe marginea unor eventuale elemente ale unei noi Convenții privind ajutorul alimentar. S-a convenit că o viitoare convenție trebuie să fie compatibilă cu dispozițiile OMC.

Având în vedere că actuala FAC expiră în iunie 2010, chestiunea privind reînnoirea va fi abordată în mod oficial la viitoarea reuniune a Comitetului pentru ajutor alimentar din 4 iunie 2010. La cea de a 101-a sesiune a Comitetului pentru ajutor alimentar din 9 decembrie 2009 care a avut loc la Londra, unii membri FAC (Austria, Canada, Elveția, Japonia, SUA) și-au exprimat „poziția de principiu”, conform căreia sunt în favoarea prelungirii FAC pentru încă un an, și anume până la 30 iunie 2011. Cu toate acestea, UE a comunicat linia adoptată de „Grupul de lucru al Consiliului privind ajutorul umanitar și ajutorul alimentar” (COHAFA) la reuniunea acestuia din 25 noiembrie 2009: „UE va acționa pentru adoptarea în luna iunie a unei decizii privind viitorul FAC, iar pregătirile pot începe deja, fără a se aduce atingere poziției oficiale care va fi comunicată în iunie 2010.” În acest fel, o posibilă prelungire a actualei FAC este legată de progresele realizate în vederea (re)negocierii unei noi convenții. 

La 15 și 16 februarie 2010 a avut loc la Londra o reuniune informală a Comitetului pentru ajutor alimentar, la care a fost discutat viitorul FAC. La reuniunea informală s-a convenit înființarea unei Grupe de lucru privind viitorul FAC și s-a ajuns la un consens cu privire la un proiect de mandat în vederea continuării discuțiilor privind componentele majore ale FAC. Grupa de lucru va începe activitatea la 15 martie 2010 și la 14 mai 2010 va finaliza raportul. Acest raport va fi discutat la reuniunea informală a membrilor FAC din 2-3 iunie 2010 și va fi luat în discuție la cea de a 102-a sesiune a Comitetului pentru ajutor alimentar din 4 iunie 2010. Comitetul pentru ajutor alimentar a fost solicitat să aprobe în mod formal acest punct, în cadrul unei proceduri scrise, până la data de 8 martie 2010. Există două scenarii posibile pentru care UE trebuie să pregătească o poziție comună în perspectiva celei de a 102-a sesiuni a Comitetului pentru ajutor alimentar din 4 iunie 2010 de la Londra, și anume:
(1) discuțiile informale care au avut loc între membrii FAC cu privire la viitorul Convenției privind ajutorul alimentar au înregistrat un progres semnificativ (prin urmare, există motive întemeiate să se considere că discuțiile de negociere/renegociere privind o viitoare convenție vor începe în cursul anului 2010), înainte de cea de a 102-a sesiune de la Londra din 4 iunie 2010 a Comitetului pentru ajutor alimentar: în acest caz, o prelungire a FAC cu încă un an va fi soluția cea mai adecvată. În continuare, Comisia va prezenta Consiliului o recomandare ca acesta să autorizeze negocierile și să adopte directivele corespunzătoare în materie de negociere, în conformitate cu procedura stabilită la articolul 218 din TFUE; sau

(2) discuțiile informale referitoare la viitorul Convenției privind ajutorul alimentar nu au înregistrat progrese semnificative înainte de reuniunea formală de la Londra, din iunie 2010, a Comitetului pentru ajutor alimentar. În acest caz, o prelungire a FAC pentru încă un an nu ar fi indicată, iar Comisia ar trebui să se opună în mod formal, în numele UE și al statelor sale membre, creării unui consens în cadrul Comitetului pentru ajutor alimentar privind susținerea prelungirii FAC, în conformitate cu punctul 13 din Regulamentul de procedură al FAC. 

Progresele înregistrate sau absența acestora vor fi evaluate de statele membre UE și de Comisia Europeană. În cazul în care convenția nu este prelungită, aceasta va înceta să existe și, în consecință, nu vor fi angajamente minime de îndeplinit. Acest lucru nu va afecta DG ECHO în ceea ce privește repartizarea resurselor financiare prevăzute pentru ajutorul umanitar cu alimente. Cu toate acestea, există probabilitatea apariției unor consecințe negative concrete în sensul unei percepții negative de către țările beneficiare care ar putea considera că va fi afectată previzibilitatea furnizării de ajutor alimentar, dar și de către alte state membre ale FAC care sunt în favoarea unei abordări istorice, și anume a unui mecanism care să înlesnească externalizarea produselor alimentare. 

În cadrul FAC, angajamentele Uniunii Europene și ale statelor sale membre de a furniza un ajutor alimentar anual minim sunt exprimate atât în echivalentul acestuia în grâu, cât și în termeni valorici, angajamentele actuale ale UE și ale statelor sale membre fiind de 1 320 000 de tone echivalent în grâu, plus 130 de milioane EUR (în care sunt incluse transportul și alte costuri operaționale). În ceea ce privește angajamentul de 1 320 000 de tone echivalent în grâu, 990 000 de tone reprezintă cota asigurată de Comisia Europeană ca parte dintr-un acord intern al UE.

· Dispoziții în vigoare în domeniul propunerii

Decizia 2000/421/CE a Consiliului

Decizia 2006/906/CE a Consiliului

Decizia 2007/317/CE a Consiliului

Decizia 2009/393/CE a Consiliului
· Coerența cu celelalte politici și obiective ale Uniunii

Prezenta decizie este conformă cu Convenția privind comerțul cu cereale din 1995, care rămâne în vigoare până la 30 iunie 2011. La 8 iunie 2009, membrii Consiliului internațional pentru cereale a convenit ca, în principiu, Convenția privind comerțul cu cereale din 1995 să fie prelungită cu doi ani, de la 1 iulie 2009. 
2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

La Grupul de lucru al Consiliului privind ajutorul umanitar și ajutorul alimentar (COHAFA) din 25 noiembrie 2009, statele membre au adoptat următoarea poziție referitoare la prelungirea Convenției privind ajutorul alimentar din 1999 pentru o perioadă de un an, și anume până la 30 iunie 2011: „UE va acționa pentru adoptarea în luna iunie a unei decizii privind viitorul FAC, iar pregătirile pot începe deja, fără a se aduce atingere poziției oficiale care va fi comunicată în iunie 2010.” 
Obținerea și utilizarea expertizei

Nu a fost necesară consultarea experților externi.

· Evaluarea impactului

Nu se aplică.

3. ELEMENTELE JURIDICE ALE PROPUNERII

· Temeiul juridic

Articolul 218.9 din Tratatul privind funcționarea Uniunii Europene.

Subsidiaritatea

Propunerea aparține unei competențe mixte.

· Proporționalitatea

Propunerea respectă principiul proporționalității.

· Alegerea instrumentelor

Instrumente propuse: decizie a Consiliului. 

Alte instrumente nu ar fi adecvate din următorul motiv: în temeiul articolului 218 alineatul (9) din TFUE, aceasta este singura modalitate de adoptare a poziției pe care o va exprima Uniunea Europeană în cadrul Comitetului pentru ajutor alimentar.

4. IMPLICAȚII BUGETARE

Convenția privind ajutorul alimentar poate fi prelungită numai în situația în care Convenția privind comerțul cu cereale din 1995 rămâne în vigoare pentru aceeași perioadă de timp. Contribuția la bugetul administrativ al Acordului internațional privind cerealele acoperă, de asemenea, Convenția privind ajutorul alimentar din 1999, cu alte cuvinte nu există implicații bugetare suplimentare pentru prelungirea FAC. Contribuția este prevăzută în buget la articolul 05 06 01 din bugetul UE (Acorduri internaționale privind agricultura). Costul estimat al acestei contribuții a fost prevăzut într-un raport financiar atașat Deciziei 2009/393/CE a Consiliului de prelungire a Convenției privind comerțul cu grâne din 1995. Costul va fi actualizat și va fi luat în considerare la data prelungirii Convenției privind comerțul cu grâne din 1995. 

Prin prelungirea Convenției privind ajutorul alimentar din 1999, angajamentele anuale ale Uniunii Europene de a furniza ajutoare alimentare în temeiul articolului III litera (e) din convenție vor fi prelungite cu un an. Comisia Europeană și-a asumat răspunderea unei părți din angajamentele asumate de UE și de statele sale membre în cadrul Convenției privind ajutorul alimentar. O notificare unică este transmisă Convenției privind ajutorul alimentar, în comun de către UE și statele sale membre, fără să menționeze operațiuni separate. FAC (articolul V1) prevede reportarea și transferarea anticipată de la un an la altul în cazul în are au fost depășite angajamentele, însă acest articol nu a fost invocat niciodată.

Cu toate acestea, este important de notat că pentru doi ani de raportare consecutivi, și anume 2007/2008 și 2008/2009, Comisia Europeană nu a reușit să-și respecte angajamentele privind tonajul.

CONCLUZII

În contextul celor menționate anterior, Comisia propune adoptarea de către Consiliu, în numele Uniunii Europene și al statelor sale membre, a următoarei poziții, precum și, în consecință, autorizarea Comisiei fie de:

(1) a vota, în numele Uniunii Europene și al statelor sale membre, în conformitate cu articolul XXV litera (b) din Convenția privind ajutorul alimentar din 1999, în favoarea prelungirii convenției actuale cu încă un an, și anume până la 30 iunie 2011, în cazul în care este îndeplinită următoarea condiție: discuțiile informale care au avut loc între membrii FAC cu privire la viitorul Convenției privind ajutorul alimentar au înregistrat un progres semnificativ (prin urmare, există motive întemeiate să se considere că discuțiile de negociere/renegociere privind o viitoare convenție vor începe în cursul anului 2010), înainte de cea de a 102-a sesiune de la Londra din 4 iunie 2010 a Comitetului pentru ajutor alimentar;

(2) a se opune în mod formal, în numele UE și al statelor sale membre, atunci când condiția menționată la litera (a) nu este întrunită, creării unui consens în cadrul Comitetului pentru ajutor alimentar privind susținerea prelungirii FAC, în conformitate cu punctul 13 din Regulamentul de procedură al FAC. 

de stabilire a poziției care urmează să fie adoptată, în numele Uniunii Europene, în cadrul Comitetului pentru ajutor alimentar cu privire la prelungirea Convenției privind ajutorul alimentar din 1999

CONSILIUL UNIUNII EUROPENE,

având în vedere articolele 218 alineatul (9) din Tratatul privind funcționarea Uniunii Europene,

având în vedere propunerea Comisiei, 

întrucât:

(1) Convenția privind ajutorul alimentar din 1999 (denumită în continuare „convenția”) a fost încheiată de Comunitate prin Decizia 2000/421/CE a Consiliului
 și a fost prelungită prin deciziile Comitetului pentru ajutor alimentar în iunie 2003, iunie 2005, iunie 2007, iunie 2008 și iunie 2009, astfel încât să rămână în vigoare până la 30 iunie 2010. 

(2) Convenția privind comerțul cu cereale din 1995 rămâne în vigoare până la 30 iunie 2011.

(3) Având în vedere că actuala Convenție privind ajutorul alimentar expiră în iunie 2010, chestiunea privind reînnoirea va fi abordată în mod oficial la cea de a 102-a sesiune a Comitetului pentru ajutor alimentar din 4 iunie 2010. 

(4) La cea de a 101-a sesiune a acesteia din 9 decembrie 2009 de la Londra, unii membri FAC (Austria, Canada, Elveția, Japonia, SUA) și-au exprimat dorința de a prelungi FAC pentru încă un an, până la 30 iunie 2011. Uniunea Europeană a adoptat poziția conform căreia: „UE va acționa pentru adoptarea în luna iunie a unei decizii privind viitorul FAC, iar pregătirile pot începe deja, fără a se aduce atingere poziției oficiale care va fi comunicată în iunie 2010.”
(5) Există două scenarii posibile pentru care UE trebuie să pregătească o poziție comună în perspectiva celei de a 102-a sesiuni a Comitetului pentru ajutor alimentar din 4 iunie 2010 de la Londra, și anume:

(a) discuțiile informale care au avut loc între membrii FAC cu privire la viitorul Convenției privind ajutorul alimentar au înregistrat un progres semnificativ (prin urmare, există motive întemeiate să se considere că discuțiile de negociere/renegociere privind o viitoare convenție vor începe în cursul anului 2010), înainte de cea de a 102-a sesiune de la Londra din 4 iunie 2010 a Comitetului pentru ajutor alimentar; în acest caz, o prelungire a FAC cu încă un an va fi soluția cea mai adecvată. În continuare, Comisia va iniția procedura stabilită la articolul 218 din TFUE, recomandând Consiliului să autorizeze negocierile și să adopte directivele corespunzătoare în materie de negociere; sau

(b) discuțiile informale dintre membrii FAC cu privire la viitorul Convenției privind ajutorul alimentar nu au înregistrat progrese înainte de reuniunea formală de la Londra, din iunie 2010, a Comitetului pentru ajutor alimentar. În acest caz, o prelungire a FAC pentru încă un an nu ar fi indicată, iar Comisia ar trebui să se opună în mod formal, în numele UE și al statelor sale membre, creării unui consens în cadrul Comitetului pentru ajutor alimentar privind susținerea prelungirii FAC. 

(6) Prin urmare, Comisia, care reprezintă Uniunea Europeană în Comitetul pentru ajutor alimentar, trebuie autorizată printr-o decizie a Consiliului fie să voteze pentru prelungirea cu un an a FAC, și anume până la 30 iunie 2011 în cazul în care este îndeplinită condiția, fie să se opună creării unui consens în cadrul Comitetului pentru ajutor alimentar privind susținerea prelungirii în cauză.

DECIDE: 

Articolul 1

Poziția Uniunii Europene în cadrul Comitetului pentru ajutor alimentar este în favoarea prelungirii Convenției privind ajutorul alimentar din 1999 pentru o perioadă de un an, și anume până la 30 iunie 2011, cu condiția ca discuțiile informale care au avut loc între membrii FAC cu privire la viitorul Convenției privind ajutorul alimentar să fi înregistrat un progres semnificativ (prin urmare, să existe motive întemeiate să se considere că discuțiile de negociere/renegociere privind o viitoare convenție vor începe în cursul anului 2010), înainte de cea de a 102-a sesiune de la Londra din 4 iunie 2010 a Comitetului pentru ajutor alimentar). 

În cazul în care această condiție nu este îndeplinită, Uniunea Europeană va adopta poziția de a se opune în mod formal creării unui consens în cadrul Comitetului pentru ajutor alimentar privind susținerea prelungirii FAC, în conformitate cu punctul 13 din Regulamentul de procedură al FAC. 

Articolul 2

Comisia este autorizată prin prezenta să exprime această poziție în cadrul Comitetului pentru ajutor alimentar.

Adoptată la Bruxelles,


Pentru Consiliu,


Președintele

�	JO L 163, 4.7.2000, p. 37.





RO

 
RO

